Zuma ‘ontsteld’ oor aanrandingsbewerings teen MananaMduduzi Manana. Foto: Flickr/Governmentza. Pres. Jacob Zuma het Maandag sy kommer uitgespreek oor bewerings dat die adjunkminister van hoër onderwys, Mduduzi Manana, ŉ vrou aangerand het. Die president het in ŉ verklaring gesê hy neem “met groot kommer kennis” en is “onsteld” oor die bewerings dat Manana ŉ vrou by ŉ nagklub in Johannesburg aangerand het. Fikile Mbalula, minister van polisie, het bevestig ŉ saak van aanranding is aanhangig gemaak teen Manana, nadat hy en ŉ vriend glo Sondagoggend twee vroue by Cubana in Fourways aangerand het “Pres. Zuma het volle vertroue dat wetstoepassingsagentskappe die saak doeltreffend sal hanteer kragtens die land se wette,” aldus die verklaring. “Die Suid-Afrikaanse regering het geweld teen vroue ŉ prioriteitsmisdaad gemaak. Vroue het ŉ reg tot veiligheid en sekuriteit en moet nie deur enigiemand in die land aangeval of mishandel word nie, ongeag die posisie van die slagoffer of die oortreder. Suid-Afrika moet vir alle vroue veilig wees.” Zuma maan enigiemand met inligting om met die owerhede saam te werk. Manana het vroeër Maandag om verskoning gevra vir die vrou wat hy na bewering aangerand het. “Ek vra onvoorwaardelik om verskoning aan me. Mandisa Duma, haar familie, die regering van Suid-Afrika en alle Suid-Afrikaners, veral vroue, vir die voorval.” Hy het gesê hy is uitgelok, “maar ek moes selfbeheersing toegepas het”. “Die skandelike voorval moes nooit gebeur het nie. Ek weet my optrede en dié van die persone in my geselskap het talle persone in die land teleurgestel en seergemaak. As ŉ leier moes ek van beter geweet het en beter opgetree het. Ek onderwerp myself ten volle aan die wet en sal my volle samewerking gee.” Die voorval het glo Sondagoggend plaasgevind ná ŉ hewige woordewisseling oor wie pres. Jacob Zuma moet opvolg. Die vrou het glo aangevoer Manana is gay voor die beweerde aanval plaasgevind het. Dit het glo ook buite in die parkeerterrein voortgeduur. Duma het gesê sy het die aanranding by die Douglasdale-polisiestasie aangemeld.